Document ID: 31992R0601

Uredba Sveta (EGS) št. 601/92
z dne 2. marca 1992
o uvedbi sistema predhodnega nadzora za uvoz nekaterih tekstilnih izdelkov po poreklu iz Albanije, Republike Estonije, Republike Latvije in Republike Litve
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,
ob upoštevanju predloga Komisije,
ker so Skupnost in njene države članice na izrednem ministrskem sestanku, ki je potekal v okviru evropskega političnega sodelovanja v Bruslju 27. avgusta 1991, potrdile svoj sklep, da vzpostavijo diplomatske odnose z republikami Estonijo, Latvijo in Litvo (v nadaljnjem besedilu "baltske republike") in poudarile svojo zavezo, da nudijo podporo pri gospodarskem in političnem razvoju teh držav; ker se določbe Sporazuma med Skupnostjo in Zvezo sovjetskih socialističnih republik o trgovini s tekstilnimi izdelki, sklenjenega 3. junija 1991 [1] ne uporabljajo več za tekstilne izdelke po poreklu iz teh treh držav;
ker v skladu s Pooblastilom Sveta z dne 23. septembra 1991 za pogajanja o Sporazumu o trgovini in sodelovanju med Skupnostjo in Albanijo Skupnost tudi pričakuje, da bo z navedeno državo dokončno izoblikovala Sporazum o trgovini s tekstilnimi izdelki;
ker je do sklenitve dvostranskih sporazumov o trgovini s tekstilnimi izdelki z Albanijo in baltskimi republikami treba uvesti določbe za predhodni nadzor Skupnosti uvoza nekaterih takšnih izdelkov, vključno z izdelki, ki so predmet ekonomskih operacij pasivnega oplemenitenja; ker je treba v tem primeru za sprostitev zadevnih izdelkov v prosti promet predložiti standardizirano uvozno listino; ker morajo to listino izdati organi držav članic v določenem roku po izjavi ali enostavnem zahtevku uvoznika; ker se ta uvozna listina lahko uporablja samo do spremembe uvoznih režimov;
ker sistem predhodnega nadzora, določenega s to uredbo, ne vpliva na določbe Uredbe Sveta (EGS) št. 1765/82 z dne 30. junija 1982 o skupnih pravilih za uvoz iz držav z državno trgovino [2], niti na določbe Uredbe Sveta št. 3420/83 z dne 14. novembra 1983 o uvoznih režimih za izdelke s poreklom iz držav z državno trgovino, ki niso liberalizirani na ravni Skupnosti [3];
ker mora biti določitev porekla tekstilnih izdelkov, uvoženih iz teh držav po teh režimih in postopkih nadzora porekla blaga v skladu z ustreznimi veljavnimi predpisi Skupnosti;
ker je v interesu Skupnosti, da zagotovi največjo možno izmenjavo informacij med državami članicami in Komisijo o rezultatih nadzora Skupnosti,
SPREJEL NASLEDNJO UREDBO:
Člen 1
1. Ta uredba se uporablja za uvoz izdelkov, navedenih v členu 2, po poreklu iz Albanije in baltskih republik.
2. Za namene te uredbe je "izdelek po poreklu" opredeljen z ustreznimi veljavnimi predpisi Skupnosti. Poreklo teh izdelkov mora biti dokazano s potrdilom o poreklu blaga, ki ga izdajo pristojni organi Albanije oziroma baltskih republik, glede na primer, ali z drugo obliko dokazov, ki jih dovoljujejo ustrezni predpisi Skupnosti.
Člen 2
1. Za uvoz izdelkov, navedenih v Prilogi I k tej uredbi, velja predhodni nadzor Skupnosti, ki se izvaja v skladu s postopki, določenimi v členu 3.
2. Odstavek 1 se uporablja tudi za izdelke, navedene v Prilogi II, ki so predmet operacij pasivnega oplemenitenja v skladu z ustreznimi veljavnimi predpisi Skupnosti.
Člen 3
1. Za sprostitev izdelkov pod nadzorom Skupnosti v prosti promet je treba predložiti uvozno listino. To listino brezplačno izdajajo države članice za vse zahtevane količine najpozneje pet delovnih dni od dneva, ko katerikoli uvoznik Skupnosti vloži enostavni zahtevek v skladu z veljavno nacionalno zakonodajo, kjerkoli v Skupnosti ima sedež.
2. V uvoznikovem zahtevku mora biti navedeno:
(a) ime in naslov uvoznika;
(b) poimenovanje izdelka s sklicevanjem na:
- oznake KN,
- državo porekla;
(c) predvideni datum (datume) in kraje (kraje) dostave.
3. Za izdelke, ki so predmet nadzora, kot je določeno v členu 2, države članice Komisijo obvestijo v prvih desetih dneh vsakega meseca o količinah in vrednostih, za katere so bile v predhodnem mesecu izdane uvozne listine.
Ti podatki držav članic so razčlenjeni po kategorijah izdelkov in po državah.
4. Kjer narava izdelkov ali določene okoliščine tako zahtevajo, lahko Komisija na zahtevo države članice ali na lastno pobudo prilagodi pogostost sporočanja informacij.
5. Po potrebi Komisija države članice obvesti o gibanjih uvoza izdelkov, navedenih v Prilogi I, v Skupnost.
Člen 4
Uredba začne veljati na dan objave v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. marca 1992

Labels: 3
18
1